വെള്ളൂര് സൂപ്പര്മാര്ക്കറ്റിലെ കവര്ച്ച മൂന്നാം പ്രതിയും അറസ്റ്റില് പയ്യന്നൂര്: വെള്ളൂരിലെ സൂപ്പര്മാര്ക്കറ്റിലുണ്ടായ കവര്ച്ചയ്ക്കു പിന്നിലെ മൂന്നാമനും അറസ്റ്റില്. കാസര്ഗോഡ് ആലമ്ബാടിയിലെ മൊയ്തീന് തൗസീഫി 27 നെയാണ് അറസ്റ്റ് ചെയ്തത്. ഇതോടെ കവര്ച്ചയ്ക്കു പിന്നിലെ മൂന്നു പ്രതികളും അറസ്റ്റിലായി. ആലമ്ബാടിയിലെ വീട്ടിലെത്തിയാണ് പോലീസ് ഇയാളെ പിടികൂടിയത്. ആലമ്ബാടി അക്കരംപാലം സ്വദേശി അമീറലി, കാസര്ഗോഡ് വിദ്യാനഗറിലെ കാരാട്ട് നൗഷാദ് എന്നിവര് നേരത്തെ പിടിയിലായിരുന്നു. കൂട്ടാളികള് പിടിയിലായതോടെ മുങ്ങിനടക്കുന്നതിനിടയില് മൊയ്തീന് വീട്ടിലെത്തിയിട്ടുണ്ടെന്ന രഹസ്യവിവരത്തെത്തുടര്ന്ന് പയ്യന്നൂര് പ്രിന്സിപ്പല് എസ്ഐ വി.യദുകൃഷ്ണന്റെ നേതൃത്വത്തിലുള്ള പോലീസ് സംഘം ഇയാളുടെ വീട്ടിലെത്തി അറസ്റ്റ് ചെയ്യുകയായിരുന്നു. പയ്യന്നൂര് സൂര്യമുക്കിലെ പൂജ ഹൗസില് സുരേഷിന്റെ ഉടമസ്ഥതയിലുള്ള വെള്ളൂര് ആര്ടിഒ ഓഫീസിനു സമീപത്തെ ജെംസ് സൂപ്പര് മാര്ക്കറ്റില് കഴിഞ്ഞ ജൂലൈ രണ്ടിന് രാവിലെയാണ് കവര്ച്ച നടന്നത്. 68,000 രൂപയുടെ നഷ്ടം സംഭവിച്ചതായി ഉടമ സുരേഷ് പോലീസില് പരാതി നല്കിയിരുന്നു. സ്ഥാപനത്തിലെ സിസിടിവി പരിശോധിച്ചതില്നിന്ന് മൂന്നംഗസംഘമാണ് കവര്ച്ച നടത്തിയതെന്ന് കണ്ടെത്തി. മുഖ്യപ്രതി അമീറലി നല്കിയ വിവരമനുസരിച്ച് നൗഷാദിനെ പിടികൂടാന് ശ്രമിച്ചെങ്കിലും ഇയാള് രക്ഷപ്പെട്ടു. പിന്നീട് കാഞ്ഞങ്ങാട്ടുനിന്ന് മൊബൈല് മോഷ്ടിച്ച കേസില് ഹൊസ്ദുര്ഗ് പോലീസ് ഇയാളെ അറസ്റ്റ് ചെയ്യുകയും തുടര്ന്ന് പയ്യന്നൂര് പോലീസ് ഹോസ്ദുര്ഗിലെത്തി സൂപ്പര് മാര്ക്കറ്റ് കവര്ച്ചാകേസിലും അറസ്റ്റ് രേഖപ്പെടുത്തുകയുമായിരുന്നു.